## Pravilnik o informativnom prospektu mirovinskog fonda

### NN 26/2002 (19.3.2002.), Pravilnik o informativnom prospektu mirovinskog fonda

# AGENCIJA ZA NADZOR MIROVINSKIH FONDOVA I OSIGURANJA

609

Na temelju čl. 88. Zakona o obveznim i dobrovoljnim mirovinskim
fondovima (»Narodne novine«, br. 49/99 i 63/00), Savjet Agencije za nadzor
mirovinskih fondova i osiguranja na sjednici održanoj 5. ožujka 2002. donio je

## PRAVILNIK

### O INFORMATIVNOM PROSPEKTU MIROVINSKOG FONDA

Članak 1.

Ovim se pravilnikom propisuje sadržaj, oblik i način objave
informativnog prospekta mirovinskog fonda (u daljnjem tekstu informativni
prospekt) kojeg je mirovinsko društvo dužno izdati najkasnije do 31. ožujka
svake godine s informacijama do 31. prosinca za prethodnu godinu.

Članak 2.

Informativni prospekt sadržava:

1. podatke o mirovinskom fondu,

2. podatke o mirovinskom društvu,

3. podatke o banci skrbniku,

4. podatke o Agenciji za nadzor mirovinskih fondova i osiguranja (u
daljnjem tekstu Agencija) i Središnjem registru osiguranika (u daljnjem tekstu
Regos),

5. podatke o pravima članova fonda,

6. informacije propisane člankom 89. Zakona o obveznim i dobrovoljnim
mirovinskim  fondovima (u daljnjem
tekstu Zakon).

Podaci o mirovinskom fondu

Članak 3.

Pod podacima o mirovinskom fondu u smislu članka 2. stav­ka 1. t. 1.
podrazumijevaju se:

1. ime fonda,

2. datum osnivanja fonda,

3. način obračuna naknada za mirovinsko društvo:

 – naknada od uplaćenih
doprinosa,

 – naknada za uspješnost u poslovanju mirovinskog fonda,

 – naknada za upravljanje imovinom mirovinskog fonda i

 – naknada za izlaz člana iz mirovinskog fonda,

4. način obračuna naknade za
banku skrbnika

5. podaci o portfelju fonda
sukladno Zakonu o obveznim i dobrovoljnim mirovinskim fondovima (u daljnjem
tekstu Zakon) i Pravilniku o dodatnim kriterijima ulaganja i investicijskim
ograničenjima mirovinskih fondova:

 – s osvrtom na investicijske ciljeve fonda i

 – promjenama u strukturi portfelja,

6. popis svih pojedinih
ulaganja koja čine 1% ili više od ukupne imovine mirovinskog fonda, s količinom
vrijednosnih papira u vlasništvu fonda, pojedinačnom vrijednošću (u kunama) na
zadnji dan izvještajnog razdoblja, ukupnom vrijednošću tog vrijednosnog papira
u imovini fonda i tvrtkom izdavatelja predmetnog vrijednosnog papira,

7. izračun vrijednosti obračunske
jedinice i način prijenosa računa člana iz jednog fonda u drugi,

8. iscrpan opis poreznog
statusa mirovinskog fonda,

9. način izračuna rezultata poslovanja fonda, a posebno definiranje
pojmova referentni prinos, zajamčeni prinos i realni prinos,

10. prikaz stope prometa i volumena fonda s posebnim obrazloženjem,

11. statut fonda.

Podaci o mirovinskom druŠtvu

Članak 4.

Pod podacima o mirovinskom društvu u smislu članka 2. stavka 1. t. 2.
podrazumijevaju se:

1. tvrtka, pravni oblik i sjedište mirovinskog društva,

2. uprava i nadzorni odbor mirovinskog društva:

– ime i dužnosti članova uprave i nadzornog odbora mirovinskog društva,

3. organizacijska shema mirovinskog društva,

4. objašnjenja načina donošenja investicijskih odluka s podacima o:

– određivanju odgovornosti,

– o investicijskim savjetnicima mirovinskog društva i njihovom odnosu i
mogućoj povezanosti s revizorom mirovinskog društva,

– donošenju i opsegu donošenja investicijskih odluka (komisijski,
pojedinačno ili po grupama vrijednosnih papira).

5. iznos temeljnog kapitala
mirovinskog društva, imena i adrese dioničara i postotak dionica koje
posjeduju, odnosno vlasnika udjela i veličina njihovog udjela,

6. podaci o revizoru
mirovinskog društva, a posebno:

– ime revizorske tvrtke,

– sjedište revizorske tvrtke.

7. informacija o tome jesu li
članovi Uprave i Nadzornog odbora članovi fonda kojim upravlja mirovinsko društvo,

8. načela i strategija
ulaganja mirovinskog društva.

Podaci o banci skrbniku

Članak 5.

Pod podacima o banci skrbniku u smislu članka 2. stavka 1. t. 3.
podrazumijevaju se:

1. tvrtka, pravni oblik i sjedište banke skrbnika,

2. djelatnost banke skrbnika,

3. iznos temeljnog kapitala banke skrbnika,

4. način obavljanja skrbničkih poslova u inozemstvu.

Informacije o Agenciji i Regosu

Članak 6.

Informativni prospekt mora sadržavati osnovne podatke o Agenciji i
Regosu s objašnjenjem njihove uloge u mirovinskom sustavu.

Prava Članova fonda

Članak 7.

U informativnom je prospektu potrebno na jasan i nedvosmislen način
prikazati prava članova fonda koja su propisana Zakonom, s posebnim naglaskom
na slobodi odlučivanja o izboru fonda i njegovom napuštanju.

INFORMACIJE PROPISANE ČLANKOM 89. ZAKONA O OBVEZNIM I DOBROVOLJNIM
MIROVINSKIM FONDOVIMA

Članak 8.

Informativni prospekt mora
sadržavati podatke propisane čl. 89. Zakona.

Oblik
i naČin objave informativnog prospekta

Članak 9.

(1) Informativni prospekt
mora sadržavati sve podatke propisane Zakonom i ovim Pravilnikom.

(2) Podaci moraju biti
objavljeni tako da jasno i nedvosmisleno informiraju članove fonda.

(3) Kad se brošura
informativnog prospekta objavljuje u obliku novinskog izdanja, mora se objaviti
u najmanje dva dnevna lista koji se distribuiraju na cijelom području Republike
Hrvat­ske.

Članak 10.

Ovaj Pravilnik stupa na snagu
osmog dana od dana objave u »Narodnim novinama«.

Klasa:
011-01/02-01/37

Urbroj:
383-02-01-1

Zagreb, 5. ožujka
2002.

Predsjednik Savjeta
**dr. sc. Vladimir Lasić,** v. r.

Pravilnik, NN 26/2002-609